SKRIFTLIG FORESPØRGSEL E-0647/01

af Carlos Carnero González (PSE) til Kommissionen

(6. marts 2001)

Om: Arbejdssituationen for arbejdstagere i virksomheden Sintel

I flere uger har over tusinde arbejdstagere i virksomheden Sintel camperet på Paseo de la Castellana i Madrid over for ministerierne for økonomi, videnskab og teknologi, idet de kræver, at den spanske regering vedtager hensigtsmæssige foranstaltninger til sikring af arbejdspladserne i denne virksomhed og dens fremtidige beståen, eftersom tusinder af direkte og indirekte arbejdspladser i alle spanske autonome provinser er afhængige heraf.

Ledelsen af de to store centrale spanske fagforeninger (CC.OO og UGT) samt talrige politiske, sociale, intellektuelle og kulturelle repræsentanter har givet udtryk for solidaritet med arbejdstagerne i Sintel og dens samarbejdskomite, som fortsat gennemfører aktioner, herunder ovennævnte campering under meget vanskelige forhold, bl.a. på grund af absolut mangel på samarbejde fra de ansvarliges side i Madrids bystyre.

Opretholdelsen af beskæftigelsen, især i virksomheder, som beskæftiger sig med ny teknologi som f.eks. Sintel som har være ude for forskellige omskiftelser, siden den blev privatiseret og solgt til forretningsmanden Jorge Mas Canosa, som nu er død er af afgørende betydning og er i overensstemmelse med de målsætninger, som Den Europæiske Union i charteret om grundlæggende rettigheder og i den sociale agenda forfægter, og som blev drøftet på det sidste topmøde i Nice.

Har Kommissionen kendskab til disse forhold og i bekræftende fald agter den da at indhente oplysninger om den konjunktur, som virksomheden Sintel gennemlever? Vil den rette henvendelse til den spanske regering med henblik på at høre dens synspunkt og få kendskab til de foranstaltninger, som den agter at vedtage til sikring af den fremtidige beskæftigelse i Sintel?

Samlet svar afgivet på Kommissionens vegne af Anna Diamantopoulou på skriftlige forespørgsler E-0647/01 og P-0901/01

(18. april 2001)

Kommissionen udøver sin kompetence som traktatens vogter i alle tilfælde, hvor fællesskabsretten er berørt.

Omstruktureringer i industrien, herunder opretholdelse af beskæftigelsen, henhører under de nationale myndigheders kompetence, og de udøver denne kompetence inden for rammerne af den pågældende medlemsstats interne lovgivning.

Under alle omstændigheder skal det bemærkes, at bestemmelserne om arbejdstagernes rettigheder, således som de kommer til udtryk i Rådets direktiv 77/187/EØF om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter(1), som ændret ved Rådets direktiv 98/50/EF af 29. juni 1998(2), og Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(3), især i spørgsmål vedrørende information og høring, skal respekteres.

Eftersom Spanien har gennemført de nævnte direktiver på en passende måde i den nationale lovgivning, er det i første række de nationale domstole, der skal løse ethvert stridsspørgsmål, der måtte opstå som følge af denne sag.

(1) EFT L 61 af 5.3.1977.

(2) EFT L 201 af 17.7.1998.

(3) EFT L 225 af 12.8.1998.